Informácia
o činnosti Rady vlády SR pre mimovládne neziskové organizácie
za obdobie rokov 2003 - 2006 a o zámeroch jej činnosti na ďalšie obdobie

1. Úvod

Vláda Slovenskej republiky (ďalej len „vláda SR“) vo svojom Programovom vyhlásení v novembri 2002 deklarovala, že „považuje mimovládny sektor za dôležitý pilier a súčasť slobodnej občianskej spoločnosti, preto bude i naďalej otvorená k partnerskému  dialógu. Bude sa usilovať o trvalé skvalitňovanie legislatívneho, ekonomického a inštitucionálneho prostredia pre celý tretí sektor“.
	V týchto súvislostiach vláda SR vyvíjala v období rokov 2003 – 2006 spoluprácu s mimovládnym sektorom vo viacerých rovinách. Predovšetkým prostredníctvom Rady vlády SR pre mimovládne neziskové organizácie (ďalej len „Rada“), taktiež formou poskytovania dotácií a iných foriem finančnej pomoci konkrétnych verejnoprospešných aktivít a v neposlednom rade priamou spoluprácou jednotlivých ministerstiev s tretím sektorom.   
Niektoré zámery a úlohy obsiahnuté v Programovom vyhlásení vlády SR sa však v plnej miere nepremietli do konkrétnych výstupov. Najčastejšími dôvodmi boli odlišné názory na riešenia medzi vládou SR a  tretím sektorom,  politická vôľa, ale aj rozpory v samotnom treťom sektore.
Tento informatívny materiál sa predkladá na rokovanie vlády SR na základe odporúčania Rady s cieľom poukázať na rôzne formy spolupráce vlády SR a mimovládneho sektora, formulovať vzájomné očakávania do ďalšieho volebného obdobia, ktoré by mali viesť k rozvíjaniu ešte tesnejšieho partnerstva medzi štátom a tretím sektorom, k lepšiemu prerozdeleniu úloh medzi štátom a tretím sektorom, ako i k zlepšovaniu podmienok pre trvalo udržateľný rozvoj tretieho sektora na Slovensku. 

2. Rada vlády SR pre mimovládne neziskové organizácie (ďalej len „Rada“)

Rada je poradným a iniciatívnym orgánom vlády SR pre podporu činnosti mimovládnych neziskových organizácií. Sú to najmä občianske združenia, nadácie a neinvestičné fondy, združenia právnických osôb, združenia majetku a zariadenia charity a humanity, ktoré vykonávajú všeobecne prospešnú činnosť najmä v oblasti humanity a charity, starostlivosti o deti, mládež a šport, v oblasti vzdelávania, ochrany ľudských práv, zdravotníctva, kultúry, ochrany životného prostredia a regionálneho rozvoja. 
Vláda SR zriadila Radu uznesením č. 738 zo dňa 31. augusta 1999. Personálne obsadenie Rady bolo vo volebnom období 2002 – 2006 schválené uznesením vlády SR č. 223 zo dňa 26. marca 2003 a ďalšími uzneseniami, ktoré riešili zmeny na postoch zástupcov štátnej správy a tiež vo vnútornej organizovanosti tretieho sektora. 
Členmi Rady boli osemnásti zástupcovia štátnej správy a dvadsiati dvaja zástupcovia mimovládnych organizácií. Predsedom Rady bol podpredseda vlády SR Pál Csáky, podpredsedom bol štátny tajomník Ministerstva financií SR Vladimil Podstránsky. Sekretariát Rady bol organizačne začlenený na Sekcii ľudských práv a menšín Úradu vlády SR a generálna riaditeľka Sekcie Jana Kviečinská bola zároveň tajomníčkou Rady.

3. Činnosť Rady v období rokov 2003 - 2006
 
Rada sa zišla v období rokov 2003 - 2006 päť krát (1 krát v roku 2003, 2 krát v roku 2004, 1 krát v roku 2005 a 1 krát v roku 2006). 
V roku 2003 Rada schválila návrh na zriadenie dvoch pracovných skupín, v ktorých  operatívne a priebežne spolupracovali zástupcovia štátnej správy a tretieho sektora. Legislatívno-ekonomická skupina (LE-PS) mala 30 členov, pričom nebolo obmedzované, aby sa na jej stretnutiach zúčastňovali aj iní prizvaní odborníci. Integračná pracovná skupina (I-PS) mala 24 členov. 

V období rokov 2003 – 2006 sa Rade prostredníctvom pracovných skupín a korešpondenciou s jej členmi podarilo realizovať aktívne monitorovanie a pripomienkovanie materiálov a legislatívnych návrhov, ktoré ovplyvňujú podmienky pre činnosť tretieho sektora na Slovensku. 

Medzi najvýznamnejšie materiály prerokované na zasadnutiach Rady a v jej pracovných skupinách patria:
 
1. Koncepcia daňovej reformy – v stanovisku Rady bola opakovaná požiadavka zachovania daňovej motivácie k darcovstvu a úprava znenia časti o dani zo ziskov neziskových organizácií.

2. Návrh zákona o daniach z príjmov – Rada predložila pripomienky ohľadom požiadavky na zachovanie daňovej motivácie pre darcovstvo, t.j. zníženie dane o dary poskytnuté na osobitné účely a to právnickými aj fyzickými osobami. Na základe zákona č. 595/2003 Z. z. o dani z príjmov môžu od 1. 1. 2004 fyzické aj právnické osoby poukazovať 2 % dane na verejnoprospešné aktivity mimovládnych organizácií.

3.  Zásadné pripomienky k návrhu Koncepcie štátnej politiky v oblasti hazardných hier -  pripomienky Rady sa týkali jednoznačného určenia použitia výnosov na verejnoprospešné účely, a tiež doplnenia koncepcie o možnosť vzniku a prevádzkovania osobitného druhu lotérií, ktorých výnosy budú určené na podporu verejnoprospešných činností, a v prípade ktorých držiteľom licencií a prevádzkovateľom budú nadácie alebo nimi poverený subjekt. Ministerstvo financií SR ani po rozporovom konaní pripomienky neakceptovalo, materiál sa predkladal na rokovanie vlády SR s rozporom. Vláda schválila  koncepciu štátnej politiky v oblasti hazardných hier s pripomienkami prijatými na rokovaní vlády, ktoré odporúčali pri príprave zákona o hazardných hrách zvážiť možnosť zavedenia aj takéhoto inštitútu špeciálneho druhu lotérií pre verejnoprospešné účely. 
K návrhu zákona o hazardných hrách Rada uplatnila pripomienky týkajúce účelového určenia výnosov z hazardných hier na verejnoprospešné účely a možnosti zriadenia tzv. charitatívnej lotérie. Schválený zákon čiastočne zapracoval určenie odvodov na verejnoprospešné účely, ale nie zriadenie charitatívnej predplatiteľskej lotérie.

4. Analýza financovania mimovládnych organizácií z verejných zdrojov – Rada schválila jej dopracovanie na základe ďalších návrhov a pripomienok zo strany mimovládnych organizácií. Materiál sa naďalej pracovne využíva v rámci diskusie mimovládnych organizácií o definovaní verejnej prospešnosti. 
	
Ďalším materiálom, ktorý Rada pripomienkovala aj prostredníctvom svojho predsedu boli - návrh zákona o zhromažďovaní, uchovávaní a sprístupňovaní informácií o životnom prostredí, ktorý pripravilo Ministerstvo životného prostredia SR a novela zákona o dani z príjmov v časti dotýkajúcej sa poukazovania 2 % pre mimovládne organizácie. Zástupcovia mimovládneho sektora prezentovali svoj nesúhlas s návrhom, ktorý menil minimálnu výšku poukazovaného podielu dane fyzických osôb zo súčasných 20 Sk na 250 Sk a stanovoval aj horný limit pre poukázanie podielu dane na maximálne 5 miliónov Sk.     
	
Rada prostredníctvom svojho sekretariátu - Sekcie ľudských práv a menšín ÚV SR predložila návrh legislatívneho zámeru Zákonníka neziskového práva do medzirezortného pripomienkového konania, prípadne ďalšieho legislatívneho konania. Vzhľadom na závažnosť zásadných pripomienok ku koncepcii/zámeru komplexnej právnej úpravy pre tretí/neziskový sektor, bolo zvolané konferenčné rozporové konanie zástupcov pripomienkujúcich subjektov. V závere rozporového konania predkladatelia vyjadrili snahu zohľadniť uplatnené pripomienky, parciálne rokovať s pripomienkujúcimi subjektmi o možnosti odstránenia rozporov a pripraviť novú verziu legislatívneho zámeru. O ďalšom postupe legislatívneho konania mala rozhodnúť Rada. Zástupcovia hromadnej pripomienky aj po rozporovom konaní zotrvali na požiadavke nepokračovať v práci na tomto legislatívnom zámere. Na základe rozhodnutia Rady agendu návrhu legislatívneho zámeru Zákonníka neziskového práva prevzalo do svojej gescie Ministerstvo spravodlivosti SR.

Prostredníctvom Rady boli do pracovných a monitorovacích výborov nominovaní zástupcovia mimovládneho sektora (napr. Monitorovací výbor Kohézneho fondu; Výbor pre štrukturálne fondy a Kohézny fond; Správna rada Slovenského národného strediska pre ľudské práva; sprostredkovatelia Fondu pre mimovládne organizácie  vytvoreného zo zdrojov finančného mechanizmu EHP a nórskeho finančného mechanizmu; Expertná skupina Partnerstva pre národný rámec na Ministerstve výstavby a regionálneho rozvoja SR, atď.)

4. Zámery a návrhy pre činnosť Rady v ďalšom období

Členovia Rady považujú za dôležité i naďalej zachovať kontinuitu existencie Rady, posilniť jej postavenie ako dôležitého iniciatívneho a poradného orgánu vlády SR a zintenzívniť spoluprácu štátnej správy s mimovládnym sektorom v riešení verejných otázok. 

	Rada sa na svojom poslednom rokovaní dňa 10. apríla 2006 uzniesla na týchto odporúčaniach a zámeroch pri spolupráci tretieho sektora s vládou SR a jej jednotlivými rezortmi v ďalšom volebnom období:

-	tretí sektor vyzýva budúcu vládu SR k intenzívnej spolupráci na aktualizácii legislatívy nevyhnutnej pre pôsobenie mimovládnych organizácií, 
-	tretí sektor považuje za potrebné, aby budúca vláda SR vytvorila v spolupráci s mimovládnymi organizáciami transparentné mechanizmy na prerozdeľovanie finančných prostriedkov zo štátneho rozpočtu  a zo štrukturálnych fondov Európskej únie,
-	členovia Rady navrhujú vypracovať kvantitatívnu a kvalitatívnu analýzu rozsahu a spôsobu prideľovania finančných prostriedkov z verejných zdrojov pre mimovládne organizácie; zároveň navrhujú vypracovať porovnávaciu štúdiu s inými krajinami v tejto oblasti,
-	členovia Rady navrhujú vypracovať monitoring vnímania mimovládneho sektora verejnosťou prostredníctvom Štatistického úradu SR. 

5. Aktivity jednotlivých rezortov vlády SR v spolupráci s mimovládnymi neziskovými organizáciami

	Súčasťou informačného materiálu sú aj odpočty jednotlivých ministerstiev, o ktoré požiadal predseda Rady na základe záverov posledného rokovania Rady (prílohy č. 1 až  11).